Зи гуащIэр ин ПащIэ Ленэ
Мы махуэхэм зи ныбжьыр илъэс 70 ирикъуа уэрэджыIакIуэ цIэрыIуэ ПащIэ Ленэ ди республикэми гъунэгъу щIыналъэхэми фIы дыдэу къыщацIыху. И макъым и къабзагъымрэ и утыку итыкIэ екIумкIэ цIэрыIуэ бзылъхугъэм дохъуэхъу и махуэмкIэ, и хъуэпсапIэ псори къехъулIэу иджыри илъэс куэдкIэ узыншэну ди гуапэщ.
Ленэ концерт куэд щитащ совет къэралым хыхьэ республикэхэм. Ар фIыуэ къалъагъуу ирагъэблагъэу щытащ США-м, Тыркум, КъуэкIыпIэ Гъунэгъум щыпсэу ди лъэпкъэгъухэм. Апхуэдэ зэIущIэхэм я фIыщIэкIэ хамэ къэралхэм благъэхэр къыщигъуэтыжащ, ныбжьэгъу пэж хуэхъуахэр щиIэщ.
Дунейм къытехьащ абы и гукъэкIыж-хэр адыгэбзэкIи урысыбзэкIи зэрыт тхылъ, «Си гъащIэ — си уэрэд» («Жизнь моя — песнь моя») фIищауэ. Куэд зыхузэфIэкIа бзылъхугъэ щыпкъэщ Ленэ. Абы и гуащIэшхуэ хилъхьащ и тхьэмадэм и адэ ПащIэ Бэчмырзэ и щIэиныр зэхуэхьэсынымрэ хъумэнымрэ, абы теухуауэ къиугъуеижахэр щызэхуэхьэса тхылъ щхьэхуи («Ещё раз о Бекмурзе…») къыдигъэкIащ. Щыпсэу пщIантIэм (Нартан къуажэм) абы къыщызэIуихауэ егъэлажьэ Бэчмырзэ и музей. Ар илъэс куэдкIэ езым и мылъкукIэ, и къарукIэ зэрихьащ, илъэс зыбжанэ хъууэ аращ ар республикэм и щэнхабзэ IуэхущIапIэхэм зэрыхагъэхьэрэ.
ИСТЭПАН Залинэ.
